Marcinčin, Anton, poslanec NR SR (2010-12-01):
Vážený pán predseda, vážené panie poslankyne, vážení páni poslanci, takisto nebudem hovoriť o chaose, pretože nejde o chaos, ide o balík 1,7 mld. eur, ku ktorým nás svojím spôsobom zaviazala minulá vláda. Dobre, ale čo teda urobíme s pivom? Je to vec na nejakú ľahkú diskusiu, alebo je to aj vážna vec? Podľa petície, ktorú sme dostali, je to pomerne vážna vec, keďže veľmi veľa ľudí bolo schopných podpísať petíciu, vyjadriť svoj občiansky postoj. Pre nich je to možno trošku odľahčenejšia téma, je to možno boj s pivným mozoľom, je to možno boj za krásne figúry, hlavne mužov, je to boj proti alkoholizmu, či je to ľahká, je to ťažká téma. Je to možno aj o niečom inom. Je to možno aj o podpore spotreby lacného krabicového vína, ktoré ničí zdravie na úkor piva, ktoré obsahuje viac ako dvetisíc minerálnych látok a vitamínov, kde ideálna spotreba ako potravinového doplnku pre muža sú dve pivá denne, pre dámy, žiaľ, iba jedno pivo denne. A kto mal z únavy, z vyčerpania afty, tak viete, že netreba ísť do lekárne, stačí si dať hoci len jedno malé pivo. Prečo hovorím, že ideme podporiť lacné krabicové víno. Kvôli dvom veciam, kvôli substitučnému efektu a teraz si dovolím dva ekonomické termíny, substitučný efekt a cenová elasticita dopytu alebo spotreby. Cenová elasticita u piva je pomerne veľká. Ak zvýšite cenu o jedno percento, zníži sa spotreba o jeden a pol percenta. Substitučný efekt znamená, že ak môžete drahší výrobok nahradiť iným, tak sa rozhodnete o ten iný. Rozhodnete sa o výrobok, ktorý dovážame, na ktorý je nulová sadzba spotrebnej dane. Mnohí sa rozhodujú o krabicové víno, ktoré je v podstate odpadom, a ktoré už teraz je výhodnejšie z hľadiska alkoholizmu a prerátania alkoholu na eurá, obsahu alkoholu na eurá, než pivo. Iste, možno že niekto to bral aj tak, že voda bola premenená na víno a nie na pivo. Ale nie na to krabicové víno. A nie je na nás, aby my sme určovali, či ľudia majú kupovať víno alebo pivo. My sa máme snažiť o daňovú neutralitu, aby sme nie my určovali, ale aby to určovali slobodní ľudia. Zvýšime teda, zvýšime cenu piva. Ak zvýšime cenu piva, každý z nás si ho kľudne dá ďalej. My ho budeme piť ďalej, ak sme teda neprešli na whisky a podobné produkty, ktoré zvyšujú prestíž a tak ďalej, ale pivo je nápoj bežných a obyčajných ľudí s malým o. Je to nápoj študentov. Je to nápoj, pri ktorom sa rozpráva, pri ktorom sa diskutuje, pri ktorom sa ventiluje. Naše návrhy tým, že zvyšujú cenu, jednak, samozrejme, že postihnú zamestnanosť v regiónoch. Nižšia spotreba znamená nižšiu výrobu. Nižšia výroba, samozrejme, znamená nižšiu zamestnanosť. Zároveň zvyšujeme závislosť Slovenska na dovoze vína, z ktorého máme nulový príjem na spotrebnej dani. Zároveň znížime príjmy z vyvolaných aktivít investícií, ktoré súvisia s výrobou a spotrebou piva. Zároveň nerešpektujeme ani regionálny kontext. Česká republika už teraz má asi o polovicu nižšiu spotrebnú daň z piva ako my. Nerešpektujeme ani kontext domáceho trhu. Hovorím o tom kontexte preto, že, samozrejme, spotrebné dane sú prvou vecou pre každú vládu, na ktorú čiahne, ale musí to byť v nejakom kontexte regionálnom a v kontexte substitučných výrobkov. A nakoniec nepomáha ani cestovnému ruchu. Dovoľte teda na záver zopakovať otázku, čo urobíme s pivom? Na výbore, finančnom výbore sme schopní sa dohodnúť ako koalícia a našli sme kompromis podľa môjho názoru, ktorý bol kompromisom pre všetkých zúčastnených a na čom sme sa vedeli dohodnúť. Je škoda, že potom prišlo niečo, čo ja chápem ako rozhodnutie zhora. A keď hovorím zhora, nemyslím od Najvyššieho, ale iba zhora. My sme však poslanci a my svojím hlasom, svojím menom podpisujeme zákony. Preto sme tu, a preto hlasujeme pod svojím menom, a preto si to každý môže potom pozrieť na internete, ako kto z nás hlasoval. Som za to, aby sme zvyšovali kultúru pitia piva, aby sme zvyšovali kultúru pitia zdravého nápoja. A veľmi dúfam, že prijmeme dobré rozhodnutie, možno aj, ak by to malo byť rozhodnutie dotknúť sa piva a vína naraz spoločne, robiť to v kľude. Akékoľvek iné rozhodnutie, samozrejme, uznáte za vhodné, tak by sme mali všetci hlasovať. Ďakujem vám veľmi pekne za pozornosť. (Potlesk.)